Izvor: N1

Generalni direktor izraelskog ministarstva obrane Udi Adam u četvrtak dolazi u Hrvatsku s ispričnicom zbog nerealizacije prodaje borbenih aviona F-16 Barak.

Udi Adam je bivši visokorangirani časnik, a danas menadžer koji za izraelsko ministarstvo obrane obavlja posao nadzora razmjene, izvoza i uvoza vojne tehnologije, piše tportal.

Prema najavama, u četvrtak bi trebao stići u službeni posjet Hrvatskoj te se službeno ispričati hrvatskim vlastima zbog toga što Izrael nije u mogućnosti realizirati 500 milijuna dolara vrijedan kupoprodajni ugovor za eskadrilu borbenih zrakoplova tipa F-16 Barak.

Slanje Adama u Zagreb može se dvojako tumačiti

Budući je riječ o najvišerangiranom menadžeru pri ministarstvu obrane, na Adamom dolazak može se gledati kao iskreno žaljenje zbog neobavljenog posla. S druge strane, Adamu je nadgledanje razmjene, kupnje i prodaje oružje zapravo osnovni posao - na toj je poziciji od 2013., kada je napustio mjesto predsjednika državne tvrtke za proizvodnju oružja IMI.

Udi Adam rođen je 1960. godine u Tel Avivu. Njegov otac Yekutiel Adam bio je zamjenik načelnika glavnog stožera izraelske vojske koji je sudjelovao u Šestodnevnom, Jomkipurskom te Ratu iscrpljivanja ratu kao zapovjednik pješačkih i desantnih snaga.

Njegov sin Udi se odmah nakon završetka srednje škole prijavljuje u Izraelske obrambene snage u čijim oklopnim postrojbama vrlo brzo napreduje. Magistrirao je strategiju na prestižnoj francuskoj stožernoj školi Ecole Militaire. Kratko vrijeme radio je kao glavni ravnatelj izraelskog središta za nuklearna istraživanja. Zbog pokazanih rezultata 2016. dobiva poziv da preuzme mjesto generalnog direktora izraelskog ministarstva obrane - koji bi u četvrtak u Zagrebu konačno trebao pojasniti situaciju oko F-16 Barak borbenih aviona.

N1 pratite putem aplikacija za Android | iPhone/iPad | Windows| i društvenih mreža Twitter | Facebook| Instagram